
Prvá časť

I

Koniec škol­ského roka.

Boli sme ako bez hlavy. Večer sme všetky šli veľmi neskoro spať, a májový deň so záplavou sl­neč­ného svetla našiel nás už na svitaní všetky na nohách.

Obloky spálne boli otvorené dokorán. Nimi sa lialo do izby čerstvé povetrie, zlato sl­neč­ných lúčov a spev vtáctva z blízkej záhrady.

Zina Bu­cha­ri­nová, vysoká, okrúhla, s čiernymi ku­če­ra­vými vlasmi, s veľkými žia­ri­vými očami a počernou tvárou, – volali sme ju ,,Kreolka“ – stála pred zrkadlom a česala si veľ­ko­lepý účes. Pomáhala jej Milka Rantová, ktorú sme pre­zý­vali „Osa“. Naj­men­šia zo všetkých žiačok, – Jelena Gorská, naša krásna Čerkeska – roz­če­sá­vala si čierne vrkoče a pre­spe­vo­vala si akúsi romancu. Tučná Dodoška Daurská, naivný, veselý smieško, ktorá mávala skoro vždy plné ústa cukríkov, krútila sa okolo mojej postele, kde boli roz­lo­žené nové biele šaty, ľa­hu­linké sťa pavučina.

Rozhodli sme sa síce už dávno, že si na slávnosť pre­púš­ťa­nia z ústavu nedáme ušiť nové šaty, lebo sme chceli usporené peniaze venovať chorej pani triednej učiteľke, slečne Fürs­to­vej, aby sa mohla ísť liečiť do nejakého kú­peľ­ného miesta. No dobrí rodičia nám nielen ochotne darovali peniaze pre obľúbenú slečnu učiteľku, ale nám aj dali ušiť typické biele sláv­nostné šaty, aké od nepamäti mávali žiačky, keď od­chá­dzali z ústavu.

Moje šaty boli zázrakom umenia a krásy. Všetky pria­teľky ich vy­chva­ľo­vali, boli celé očarené vkusom mojej dobrej macochy, veď ho už poznali aj pri iných dar­če­koch, ktoré mi tak často na po­te­še­nie po­sie­lala do ústavu.

Oľga Jelecká, vysoká tma­vo­vlasá, rojčivá, ktorú sme pre krásnu, pružnú postavu volali ,,Lotos“, bola naj­väčšmi roz­čú­lená zo všetkých.

Ale veru aj celkom vážne diev­čence, naj­lep­šie žiačky našej triedy, ,,pro­fe­sorka“ Žeňa Bu­tu­si­nová a Viera Debická, ako aj vážna ,,matróna“ Sta­rev­ská a veselé, šibalské ses­tričky Pan­ta­rové – Liza a Žeňa – spolu so vše­teč­nou Máriou Ma­sal­skou – „mla­du­chou z Kijeva“, (bola naozaj mla­du­chou, mala snú­benca) – ob­stu­po­vali moju posteľ a vy­chva­ľo­vali o milých päť podarené šaty.

„Ľudka... Vranka... Ľudka naša! Ukáž nám aj klobúk!“ prosila Ukra­jinka Mária.

Aj môj nový klobúk dráždil zve­da­vosť diev­če­niec. Večer mi ho matka doniesla so šatami. Len čo som ho zazrela, vykríkla som prek­va­pená. Klobúk bol veľmi prostý, ale práve tým až dojemne krásny! Čo si len myslel dobrý otec, ktorý vraj, ako povedala matka, nebol spokojný,, keď ho videl a povedal:

„To má byť klobúk pre mladé dievča? Nechápem!“

Boli by ho chceli vymeniť, ale za živý svet som ne­do­vo­lila!

„Ach nie, nie! Nedám si ho! Nechám si ho! Je taký utešený, taký vkusný, taký čarovný!“ mod­li­kala som. Matka, pravdaže, pri­vo­lila.

A teraz sa na­ťa­ho­vali k tajomnej škatuli nielen ruky Márie Ma­sal­skej, ale aj útlučká postava Rantovej, okrúhla, ružová tvár Do­doš­kina, cu­dzo­krajný profil Jelôčky Jeleckej s črtami indickej prin­cez­nej, chut­nučká tvárička Gordskej a Ziny Bu­cha­ri­no­vej, vysoko vy­če­sa­nej, pohľady ses­tri­čiek Pan­ta­ro­vých, v ktorých sa chvela zve­da­vosť, a ro­zo­smiata, výrazná tvár mojej dobrej pria­teľky Simy Jelskej, naj­väč­šej vše­teč­nice, ale pritom vari na­júp­rim­nej­šej a na­jot­vo­re­nej­šej dušičky zo všetkých 275 žiačok ústavu.

„Rýchlo! Rýchlo! Choch­luška, otvor škatuľu!“ bolo počuť zo všetkých strán ne­tr­pez­livé hlasy.

„Deti moje, nerobte z dôs­toj­nej spálne výkladný jarmok!“ kričala so živou komikou v hlase Sima Jelská, pre­kri­ku­júc zvučným altom ostatné hlasy.

„Bomba na obzore!“ vykríkla drobunká Kaťa Makarová, ktorá sa s vy­stra­še­nou tvárou zjavila na prahu.

„Zachráň sa, kto môžeš!“ vyzývala nás Dodoška a pratala sa pod posteľ.

„Do­sta­neme, že sme vstali pred cenganím“, šeptala ktorási bo­jaz­livo.

„Ale ste len hlúpe! Veď dnes od­chá­dzame z ústavu!“ kričala som z celej sily. „O päť, o šesť hodín sme slobodné ako vtáčence a nijaká „Bomba“ na svete nám nesmie ublížiť!“

„Tie už nebudú inakšie!“ pokrčila Sima plecami. „Budú sa báť uči­te­liek až do hrobu tmavého.“

„Pravdaže, dnes nám už nikto nesmie rozkázať!“ Sima sa hrdo usmie­vala a dívala sa celkom pokojne do zrkadla.

„Ach, dušička, teba celkom iste pošlú pod vodovod, aby ti roz­mo­čili ten vežovitý účes!“ vykríkla Žeňa Pan­ta­rová, ktorú sme volali „Drobček“, lebo bola veľmi maličká.

„Panna Eugénia, nezáviď a dožič iným, čo im Boh nadelil!“ obrátila sa k nej ka­za­teľ­ským tónom Sima čiže „Levica“, ako sme volali túto priamu a smelú se­dem­násť­ročnú stonohu.

„A naozaj už nie sme deti!“ povedala za­mys­lená Čerkeska. Stála pri obloku a dívala sa do belasého obzoru. „Na poludnie budeme slo­bod­nými ob­čian­kami, a teraz sa bojíme ‚Bomby‘!“

Priez­račná, bledá tvár Milky Rantovej sa pokryla hustými vráskami a všetky sme v nej poznali podarenú ka­ri­ka­túru tváre našej najp­rís­nej­šej pre­na­sle­do­va­teľky, in­špek­torky, vrás­ka­vej ako pečené jalbĺčko. Milka sa nahla vopred, nadvihla pravé plece, trhala retiazku s krížikom, ktorú vytiahla spod zásterky a kričala sipľavým hlasom:

„Zase vy naj­star­šie! Pre­staňte už! Máte byť ozdobou ústavu a vyčíňate ako chlap­čiská, ako zbojníci! Áno, ste naj­hor­šie zo všetkých!“

„Cha, cha, cha! Ako živá! Ako ona!“ smiali sme sa všetky.

Malá, chorľavá Rantová vedela naozaj skvele a presne na­po­dob­niť in­špek­tor­kinu postavu, tón a spôsob reči, takže sme ju videli pred sebou ako živú.

Chvíľku sme nemohli vy­po­ve­dať ani slovíčka, tak sme sa smiali. Potom vykríkla Makarová:

„Ide, dámy! ‚Bomba‘ ide!“

„Nestraš nás, Katka! Cigániš!“ kričala Sima v smiechu.

„Boh mi je svedok, že je to pravda!“ hájila sa Makarová.

„Nech len príde! Rada ju zasa raz uvidím. Dnes ju ľúbim!“ pri­zná­vala som sa nahlas. Áno, dnes ju veru ľúbim! Ľúbim aj lampára Kuzmu, aj kuchára, dnes ľúbim celý svet, lebo sa teším z prvého slo­bod­ného dňa, teším sa, že je život krásny, nebo belasé, slnce ako zlaté more a že mám dušu plnú piesní bez slov... Áno, ľúbim ju a blčím túžbou vy­boz­ká­vať jej vráskavú tvár...“

Po­kro­čila som vopred a po­kra­čo­vala som:

„Pusťte ju dnu, drahé pria­teľky. Chcem ju vidieť a vy­boz­ká­vať jej milú tvár.“

„Ľudka, čo to vravíš? Zbláz­nila si sa?!“ vy­vrá­vali mi pria­teľky.

Nemohla som od­po­ve­dať, lebo Márii sa medzitým podarilo otvoriť klo­bú­kovú škatuľu a vybrať z nej klobúk. Teraz volala s pátosom:

„Dívajte sa, dámy moje, klobúk!“

Biely, vzdušný, z azúrovej, strie­bor­nej slamy, zošitej v podobe pol­ko­runky, nad ktorou sa dvíhali dve krídla, čierne ako noc.

„Aká nádhera!“ kričali diev­čence.

„Veniec poetke!“ povedala tíško Čerkeska, hľadiac na mňa pohľadom, plným od­da­nosti a lásky.

Za­čer­ve­nala som sa ako mak.

Prečo len teraz pri­po­mína, že píšem ne­ob­ratné verše?

„Čerkeska, ne­za­lie­čaj sa našej Vranke! Vidíš, že aj tak dvíha hlavu vyše nás všetkých!“ smiala sa Sima.

„Čerkeska má pravdu,“ od­vrá­vala im Kreolka nízkym, hrdelným hlasom. „Na­vrhu­jem, aby sme touto knie­ža­cou tiarou ovenčili ostri­hanú hlavu našej milej Vranky, začo nám ona vzletne a vtipne zareční.“

„Pri­jí­mame! Pri­jí­mame!“ ozývalo sa zo všetkých strán.

Zasa som sa za­čer­ve­nala, a aby som čo naj­chyt­rej­šie vybŕdla z chú­los­ti­vej situácie, dala som si klobúk na hlavu, ani nez­ba­da­júc, že som si ho dala naopak a že sa mi čierne perá ko­lem­bali nad čelom a nie nad tylom. Vy­sko­čila som na stoličku, po­dop­rela som si boky a začala som:

„Drahé pria­teľky! Sťa slobodné vtáčence roz­le­tíme sa dnes do všetkých končín veľkej vlasti, ba po celej zemeguli... A Pán Boh vie, či sa ešte kedy stret­neme! Mnohé z nás, možno, dosiahnu vysoké po­sta­ve­nie, budú známe a slávne... Niektoré budú veľmi bohaté...“

„Dodoška si zariadi vlastnú cukráreň. To viem tak isto, ako že rada hryzká čokoládu,“ pretrhla ma Sima komickou po­znám­kou.

Niektoré sa ro­zo­smiali, iné ju okríkli:

Čuš! Nech ďalej reční Vranka!“

„Drahé pria­teľky, o päť, o šesť hodín my všetky, Levice, Kreolky, Drobuľky, Čerkesky, Mušky, Šušky, Lotosy, Dodošky a tak ďalej, pre­sta­neme byť tým, čím sme boli dosiaľ, pred nami sa otvorí ohromná brána života. Touto bránou prejdeme hrdé, mocné, svieže a mladé do šíreho sveta. Boh vie, čo nás čaká za tým neznámym prahom. Len buďme smelé, za­cho­vajme si odu­šev­ne­nie, chuť do práce, nebojme sa prekážok a bojov, cez ktoré musí prejsť každá z nás... Možno nejedna z nás, čo by si aj za­slú­žila mnoho, mnoho šťastia, radosti a bla­že­nosti, nájde v živote len tŕnie a pich­liače... Možno nejedna z nás stratí v ťažkom zápase energiu a silu... A v tých ťažkých chvíľach, pria­teľky drahé, roz­po­me­nieme sa na toto krásne, dojemné ráno, na tieto vlny májového povetria, na toto zlaté slnečné more, na dnešnú slávnosť mladých dievčat, roz­pí­na­jú­cich krídla na vytúžený let do slobody, a po­vzbu­díme, po­sil­níme sa vedomím, že každá z nás má v rôznych kútoch šíreho sveta trid­sať­de­väť sestier, ktoré všetky sú ochotné na prvé za­vo­la­nie po­skyt­núť útechu, prispieť po­vzbu­de­ním a pomocou. Roz­umiete, drahé sestry? Nežiadam odpoveď. Viem, že všetky cítite ako ja,“ skončila som dojatá.

Chvíľu bolo v spálni úplne ticho. Diev­čence stáli so za­ta­je­ným dychom. Mne spadol z hlavy klobúk, ktorý pred chvíľkou všetky tak očaril. Ani nez­ba­dali, že leží v prachu na dlážke. Boli po­hrú­žené do vlast­ných myš­lie­nok, ktoré sa im rojili v hlave práve tak ako mne.

„Kto vie, čo nás čaká za ústavným prahom? V ústave sme prežili sedem rokov, sedem šťast­ných, bez­sta­rost­ných rokov, i keď sa sem-tam vyskytla mrzutosť a ne­prí­jem­nosť... Skončili sa nám diev­čen­ské roky, vstu­pu­jeme do života...

Predo mnou slncom zaliaty priestor... Oceán neba bez brehov... Nie je práve také ne­ko­nečné, také bez bez­peč­nej opory aj more života, na ktoré spúšťame prvý raz svoje útle loďky? Akú plavbu bude mať trid­sať­de­väť mladých diev­če­niec, ktoré si ľúbim a milujem ako vlastné sestry? Nečíha na nejednu z nás ne­ľú­tostný, zákerný dravec – osud? Cítim, že sa mi zviera srdce, cítim bolesť, že sa musím rozlúčiť s pria­teľ­kami už dnes, o niekoľko hodín, hneď... Oko mi zrosila slza...“

„Výborne si rečnila. Ale načo pri­vo­lá­vať slzavé údolie?“ začula som celkom pri uchu ener­gický hlas Simin. ,,A dnes je to ani nie vhodné.“

„Pravda je, Sima, pravda! Musíme vstúpiť do života ako smelé bo­jov­nice a nie ako bábiky!“ pri­sved­čila som jej v duchu a snažila som sa potlačiť slzy.

„Ľudka, Vranka, z duše si nám vravela... Šíry svet... život, zápas... búrky a ne­šťas­tia... Na všetko budeme pri­chys­tané, budeme sa vzájomne spomínať ako sestry, budeme sa ľúbiť vrúcne a srdečne. Áno! A keď nám bude smutno, vieme, kde hľadať po­te­še­nie a pomoc!“

Mnohé plakali a opa­ko­vali v plači: ,,Sestry. .. sestry...“ Iné sa uzho­vo­rili, že si budú písať a vy­mie­ňali si adresy...

,, ‚Bomba‘ za dverami! Ale tentoraz naozaj!“ pre­kri­čala Sima vravu os­tat­ných diev­če­niec.

“Beda nám!“ dodala posmešne a roz­tiahla ruky.

Naozaj, na prahu zastala maličká, zhrbená postava in­špek­torky, slečny Jef­ros­je­vo­vej s krivými bokmi...

„Zas ste ako kofy na trhu?“ kričala sipľavým hlasom a vráskavá tvár sa jej stiahla do ešte hus­tej­ších vrások. ,,Naj­star­šie žiačky a vy­strá­jajú takýto hurhaj! Pre­sta­nete? Ako si len od­dých­nem, keď budete preč, zboj­níčky!“

Toto pri­prudké vy­stú­pe­nie bolo v ostrom kon­traste s našou náladou! Dodoška zvýskla a hodila sa na posteľ. Sima sa striasla a hľadela na in­špek­torku zlost­nými očami. Zina Bu­cha­ri­nová si zakryla veľ­ko­lepý účes nočným čepcom, ktorý si uviazala pod bradu.

„A čože vy? Ste vari Ho­lan­ďanka?“ sipela slečna Jef­ros­je­vová, keď ju zbadala.

„Nie, som z Je­ru­za­lema, s nevinnou tvárou od­po­ve­dala Kreolka, veď jej otec bol naozaj do­ne­dávna konzulom v Pa­les­tíne.

„Načo máte teda ten ho­land­ský čepiec?“

Tenkými prstami strhla z ku­če­ra­vej hlavy ne­šťastný čepiec.

„Čože?! Zas akési baranie rohy! Zas takú šušku! Hneď choďte a rozp­leťte si to stra­šidlo!“

„Neviete slečna Jef­ros­je­vová, že dnes, vďaka Bohu, vy­stu­pu­jeme z ústavu?“ ozvala sa s postele Dodoška, vy­ku­ku­júc spod podušky.

„Daurská, vstaňte!“ vyzvala ju in­špek­torka la­ko­nicky.

„Vidíš, aká je! A chcela si ju bozkávať!“ šeptala Sima, zdr­žia­va­júc výbuch smiechu.

„A predsa ju bozkám!“ povedala som zaťato. Zlý duch ma tak ovládol, že som nemohla odolať jeho vábeniu a musela som vykonať, čo som si umienila, nech sa potom už stane, čo chce. Po­ob­ze­rala som si vy­zý­va­vým pohľadom všetky pria­teľky. Pri mnohých som zbadala strach z toho, čo malo na­sle­do­vať...

„Ľudka, dušička, nerob to!“ šeptala mi Čerkeska.

Ale mňa už nič nemohlo zadržať. Vo chvíľke som stála pred in­špek­tor­kou.

„Slečna Jef­ros­je­vová,“ oslovila som ju veselým hlasom. „Dovoľte mi, aby som vás bozkala na rozlúčku.“

„Čo?! Čo to vravíte?“

Zbledla. Ešte aj konček nosa jej zbledol ako krieda. Ale už o chvíľku jej sčer­ve­nala vráskavá tvár, bola celá ako v ohni. Malé, úzke oči sa zlostne na mňa dívali. Rukou trhla retiazku hodiniek ako obyčajne.

„To už dokážete len vy naj­star­šie... Len a len hlúposti... Kým ste tu, kazíte dobré meno...“

Pozrela na nás zlostným pohľadom a obrátila sa k nám chrbtom. Buchla dverami a rýchlo sa stratila v chodbe.

„Ne­po­da­rilo sa!“ povedala som a sadla som si na posteľ k roz­chi­cho­ta­nej Dodoške.


  
   II
  

  
   V kaplnke
  

  
   Ako slávnostne a milo vyzerá naša ústavná kaplnka! Zo skleníka povynášali tropické rastliny a rozostavili ich v kaplnke. Predošlý večer sme skrášlili girlandami zo sviežich kvetov všetky obrazy na ikonostase. Nespočetné množstvo sviec a lámp žiari teraz v jasnom svetle májového rána.
  

  
   Uprostred kaplnky na vyvýšenom mieste stoji pani riaditeľka. Okolo nej je skupina učiteľov v tmavobelasých šatách. Zišli sa všetci: krásny profesor literatúry, Čudický, s postavou a výrazom ruského bojara, ktorý nám tak božsky čítal Lermontova; rozvážny a prísny historik Šturlo; malý, ako živé striebro pohyblivý prírodopisec, ktorý nás tak zasypával pätorkami; za ním štíhly matematik Zinzerín, ,,Apollo Belvedérsky,“ ktorého zbožňovalo mnoho sŕdc v ústave; otcovsky láskavý staručký Francúz, atď. Napravo od pani riaditeľky stáli čestní členovia kuratória v zlatom žiariacich uniformách, vľavo inšpektor, inšpektorka, mnoho učiteliek a mnoho pozvaných hostí.
  

  
   Naša pani riaditeľka budila živú pozornosť všetkých prítomných. V poslednom čase nevládala chodiť, podopierala sa teda o paličku. Ale jej majestátna, vysoká postava a výrazná tvár zaujali každého. Z jej bledoružovej, čistej pleti nikto by nevyčítal riaditeľkin vysoký vek. Mladý oheň tmavobelasých očí ostro sa odrážal od strieborných šedín účesu.
  

  
   „Katarína Veľká! Podivná podoba!“ šeptal ktosi.
  

  
   Medzi obecenstvom som zazrela aj svojich najdrahších: otecka v parádnom plukovníckom obleku, matku v skvostných hodvábnych šatách a malé chlápä v námorníckych šatočkách – jedného zo svojich bračekov.
  

  
   Aké pekné od nich, že prišli! Aká som rada!
  

  
   Speváci dnes spievali neobyčajne krásne. Dojemne a slávnostne znel hlas otca Vasilija pod chrámovou klenbou.
  

  
   Malá okrúhlučká slečna Eliza v belasých hodvábnych šatách, ktorá zastupovala chorú triednu učiteľku, obzerala si nás radostnými pohľadmi.
  

  
   Stálo nás tam štyridsať, celkom bielych, uprostred kostola. Vštepovali sme si do sŕdc dojmy významného dňa a srdcia nám búchali. Cítili sme, že dnes posledný raz sme pospolu všetky, čo sme sa spriatelili za sedem rokov. Kedy sa zasa zídeme? Sotva skôr, ako sa nám rozbijú najkrajšie nádeje o skaliská skutočnosti a drsného života...
  

  
   V kostole bolo dusno z myšlienok, ktoré sa naháňali a aj z vône kvetov. Moja susedka zprava, Jelôčka-Lotos, odrazu zbledla a oprela sa rukou o stoličku. Nemala v očiach ani iskierky, v zblednutých perách ani kvapôčky krvi.
  

  
   „Napite sa vody,“ pošepla jej slečna Ela, zakrývajúc ju pred zvedavými pohľadmi.
  

  
   „Báťuška bude kázať,“ pošepla mi Sima. ,,Nezdá sa ti, Vranka, že je tu dnes ako pri spovedi na Bielu sobotu?“
  

  
   „Veď dnes naozaj prijmeme požehnanie na celý život,“ povedala za nami Čerkeska, ktorá začula poznámku.
  

  
   „Sima,“ nahla som sa k priateľke, chytila som ju za ruku a stískala som jej prsty. „Sima, budeme sa vídať často, aspoň každý rok. Počuješ? Sľúb mi to! Hej?“
  

  
   Sima si zakryla tvár pelerínkou a vystrúhala mi, ako obyčajne, posmešnú tvár.
  

  
   „Napodiv, že som sa ti za tých sedem rokov ešte nezunovala!“ pošepla.
  

  
   Ale belasý plamienok v jej oku vravel inšie...
  

  
   „Psst, pšššt...“ napomenula nás slečna Ela, „nerozprávajte sa!“
  

  
   „Poslední spasitelia ústavného učenia!“ šepla za nami Zina Bucharinová s komickým vzdychom. „Zaznačte si ich do notesa!“
  

  
   Neviem, čo cítili ostatné žiačky, ale mne bolo smutno. Ľutovala som, že už nebudem chodievať do tejto skromnej svätyne s bielymi stenami, kde som toľko ráz kľačiavala pred skúškami, prosiac všetkých svätých a svätice, aby ma neopúšťali v ťažkých chvíľach. Nerada som sa lúčila s priateľkami, nerada som opúšťala riaditeľku, čo aj prísnu, ale starajúcu sa o nás s materinskou oddanosťou. Ľúto mi bolo, že posledný raz vidím slečnu Elzu, prchkú a výbušnú, ale dobrú ako decko...
  

  
   Otec Vasilij sa už kázňou prihováral nám.
  

  
   „Pán Boh vie, čo vás čaká za stenami nášho ústavu, milé deti,“ hrmel mu hlas, obyčajne tichý a pokojný. „Sedem rokov sme sa usilovali vštepiť vám do sŕdc lásku k Najvyššiemu, k dobru, kráse a k práci. Teraz, v poslednej chvíľke pred vaším odchodom vám môžem poradiť z najvrúcnejšieho srdca, aby ste v každej chvíli, v radosti aj v bolesti, v búrlivom kolembaní temných vĺn životného mora a na krásnej, tichej plavbe po jeho hladine pamätali na, Toho, kto posiela človeku skúšky aj radosť, na Toho, kto je náš prvý a najvyšší ochranca v životnej púti. Nikdy nezabudnite na Neho. Uchýľte sa k Nemu s modlitbou. Buďte láskavé, deti moje, nemyslite len na seba, ale aj na tých, čo žijú v biede a potrebujú pomoc. Kam len vykročíte, rozsievajte radosť, pokoj a šťastie... Mnohé z vás si vyvolia povolanie učiteľské. Nech teda plnia svoju úlohu dôstojne, čestne a s oduševnením. Vychovávajte deti tak, aby z nich boli dobrí a čestní ľudia. Dobré semä nájde úrodnú pôdu v detskej duši a narastie z neho prospech celému ľudstvu a vám radosť...“
  

  
   Počúvali sme dojaté. Nejednej sa zaligotala slza v oku. Aj pozvaní hostia boli rozčúlení. Mali sme rozžiarené tváre. Zdalo sa, ako by nám v hrudiach bolo čosi rástlo, mocnelo, poháňalo k činom, veľkým skutkom. Vlhké oči a oduševnený výraz tvári svedčili, že každá z nás je odhodlaná obetovať všetko za dobro iných.
  

  
   Sklenou chrámovou kopulou presvitalo belasé nebo. Zlaté prúdy slnečného svetla sa nám liali rovno na hlavy. Kovové rámy svätých obrazov žiarili. A náš vysoký, chudý kňaz s poblednutou, oduševnenou tvárou pokračoval zápalisto v reči o láske k všetkým ľuďom, o kráse ctnosti, o sebazaprení a o životných úlohách...
  

  
   Len nejasne sa pamätám, ako sme potom šli bozkávať kríž, ako nás kropili svätenou vodou, pri zvukoch velebného chorálu ,,Mnohé roky“.
  

  
   Koniec detskej rozprávky, koniec prvej prípravy do života a skutočný život, neúprosný a náročný, ohlasoval sa nám nekonečným množstvom svojich práv! A štyridsať mladých dievčeniec stálo na prahu tohto života... Ako vyzbrojené? S akými nádejami?
  

  
   Rozčúlené, v sviatočnej nálade šli sme potom do slávnostnej dvorany. Pred nami kráčali širokým schodiskom ostatné triedy, celý ústav. Keď sme vchádzali do dvorany, zazneli veselé akordy slávnostného pochodu, ktoré vyvábilo z nástroja osem najlepších klaviristiek z našej triedy.
  

  
   Uprostred dvorany bol ohromný, hrubý pokrovec pred dlhým stolom, za ktorým sedelo celé predsedníctvo ústavu, zástupcovia úradov, učiteľský zbor a báťuška. V úzadí boli pozvaní hostia, páni a dámy. Ťažko som medzi nimi rozoznala otecka, matku a bračeka Paľka.
  

  
   Na stole, obtiahnutom červeným súknom, boli rozložené knihy, Evanjeliá a modlitby, ktoré nám mali rozdávať, a vysvedčenia.
  

  
   Staručký, usmievavý inšpektor vstal, a čítal mená šťastných žiačok, čo dostali medaily.
  

  
   „Debická... Butusinová... Starevská…
  

  
   Oči všetkých prítomných sa obracali na ne.
  

  
   Prvá z našich družiek bolo podivné dievča. Viera Debická mala smelé oči, ktoré dodávali jej tvári bezočivý výraz. Každému, kto ju videl, sa zdalo, že dievčatko je strašná šibalka, že len hrá vzornú žiačku, ale že myslí len a len na nové a nové žarty a šibalstvá. Pri stole sa hlboko poklonila, presne tak, ako sme sa to dlhé roky učili, prijala z inšpektorových rúk vysvedčenie, (medaily dostali vyznačené dievčence už predtým od protektorky ústavu), zasa sa poklonila a so sklopenými očami vrátila sa na miesto.
  

  
   Po nej vyvolali Butusinovú, Starevskú a všetky vyznačené žiačky. Potom vyvolávali ostatné v abecednom poriadku.
  

  
   S rozbúchaným srdcom som čakala, kým príde rad na mňa. Stá očí sa upieralo na každú z nás, keď kráčala od skupiny k stolu, ktorý sa nám zdal veľmi, veľmi ďaleko.
  

  
   Zrazu som začula pri uchu výstražný šepot Márie Masalskej:
  

  
   „Ľudka... Vranka... pozri, prosím ťa! Šturlovi idú oči vypadnúť...
  

  
   „Naozaj, ‚história‘ vyvaľuje oči ako mesiac,“ smiala sa Sima, dívajúc sa na prísneho učiteľa všeobecných ruských dejín. „Len si ich vypliešťaj! Teraz sa ťa už nebojíme, už si na nás prikrátky! O hodinu budeme si veselo prespevovať na slobode.“
  

  
   „Ach, dušičky, bojím sa. Ja ta nepôjdem!“ ticho bedákala Daurská. „Nemôžem si ísť po vysvedčenie. Vezmem si ho neskoršie. Nezniesla by som jeho pohľad. Páli ako oheň, smrteľne!“
  

  
   „Slečna Jelecká,“ volal inšpektor.
  

  
   Jelka celkom pokojne prešla dvoranou, vzala si vysvedčenie, graciózne sa poklonila a vracala sa na miesto.
  

  
   „Slečna Daurská.“
  

  
   „Nepôjdem,“ šeptala Dodoška celá zúfalá. „Nemôžem za to, keby ma zabili, nepôjdem!“
  

  
   „Čo to vyčíňaš, Daurská? To nesmieš! Choď, neboj sa!“ povzbudzovali sme ju.
  

  
   „Ach, aké len vypliešťa okále! Bože môj!“
  

  
   Historik upieral velikánske, ako by sklené očiská kamsi vopred. Zdalo sa, že na nič nemyslí, že apoštolovi vedy je tento obrad malicherný a únavný, veď je zvyknutý lietať od rána do večera po hodinách. A my, zvyknuté triasť sa pred prísnym a neúprosným učiteľom, videli sme v jeho pohľade aj teraz čosi nedobrého, strašného...
  

  
   „Slečna Daurská!“ opakoval inšpektor zvýšeným hlasom a prekvapeno si nás obzeral spod zdvihnutých obŕv.
  

  
   „Nepôjdem! Nie! Keby som šla, spadla by som uprostred dvorany. Verte mi, viem, že vám spravím hanbu, ale nemôžem!“ šeptala ešte prestrašenejšia.
  

  
   „Dodoška, choď, urob to kvôli nám!“
  

  
   Za červeným stolom nastal akýsi nepokoj. Kde sa podela žiačka, keď ju tak dlho máme volajú?
  

  
   Prosili sme Daurskú so zloženými rukami.
  

  
   „Choď, Dodoška, len choď, nič sa ti nestane!“ dodávali sme jej smelosti.
  

  
   Konečne poslúchla a pohla sa.
  

  
   „Umriem, uvidíte, že umriem,“ šeptala keď vykročila z našej skupiny červená ako rak.
  

  
   Šturlo sa ani nepohol, ten sa uprene díval vždy na jedno miesto. Dodoška sa blížila k stolu kolembavým krokom. Vtom... ach!
  

  
   Protivný okraj koberca! Prečo bol práve na tom mieste, kde zabudla primerane zdvihnúť nohu? Dodoška poskočila ako pardál, nikto by nebol čakal taký skok od jej okrúhlej, ťarbavej postavičky, a s tichým výkrikom spadla na ruky rovno pod nohy pokojne stojaceho profesora Šturla. Čestný protektor ústavu vstal s kresla. Za ním vstali všetci učitelia. Štíhly, nesmelý Zinzerín a Čudický sa ponáhľali dievčaťu na pomoc.
  

  
   Mnohé z nás sa nezdržali smiechu.
  

  
   Neborka Dodoška sa rozplakala.
  

  
   „Protivný Šturlo! Veď som vám to povedala!“ šeptala fikajúc, keď sa k nám vrátila.
  

  
   „Čuš, Dodoška. Čo ťa teraz po jednej sinke, keď už vystupuješ z ústavu, kde sme sa morili sedem rokov!“ zafilozofovala si Sima.
  

  
   „Ale aká hanba!“
  

  
   No nikto ju už nepočúval. Tíško a slávnostne niesli sa nám z úst dojímavé zvuky kantáty na rozlúčku. Spievali sme posledný pozdrav týmto stenám, týmto ľuďom, priateľka priateľke. Krásnymi tónmi ťahavej kantáty lúčili sme sa so všetkým, čo bolo okolo nás a v čom sme žili sedem rokov. „Posledný raz podáš ruku – dlhá cesta pred nami...“ spieval zbor, ktorého mladé hlasy prerušovalo fikanie.
  

  
   Aj pani riaditeľka si utierala oči batistovou šatôčkou a plné plecia sa jej chveli. Aj medzi hosťami mnohé dámy plakali. Nahlas nariekala mamička Jeleckej – biedna starenka – opierajúc si hlavu o plece staršej dcéry. Aj mojej dobrej mamičke sa ligotali oči.
  

  
   Čosi ma šteklilo v hrdle. Ach, keby som mohla ešte aspoň deň, len ešte jeden deň ostať s týmito milými, spievajúcimi dievčatami!
  

  
   Spev zatíchol. Pani riaditeľka, protektori a učitelia pristúpili k nám, lúčili sa s nami a pani riaditeľka každú vrúcne bozkala. Slzy sa nám miešali. Pani riaditeľka už nebola tou bývalou prísnou predstavenou, ale skôr láskavou, nežnou matkou.
  

  
   „Keď niektorú z vás bude niečo trápiť, napíšte mi, zdôverte sa mi so svojou bolesťou. Počujete, milé moje? Uchýľte sa vždy rovno sem, pod krídla starej šomravej ženy. Prijme vás vždy rada a vrúcne si vás pritúli na srdce,“ šeptala pani riaditeľka v plači.
  

  
   Aj my sme ťažko zdržiavali plač. Učitelia nám podávali ruky. Čudický mi dlho stískal ruku krásnou rukou s bielymi, starostlivo pestovanými nechtami.
  

  
   „Slečna Voronská, dbajte, aby ste nezakopali do zeme hrivnu, ktorú vám zveril Pán Boh.“
  

  
   Narážal na to, že som písala zlú prózu a ešte horšie verše.
  

  
   „Z iskričky, ktorá vo vás žiari, môže sa rozblčať jagavý plameň,“ poúčal ma ešte aj teraz.
  

  
   „Ale vy, milá umelkyňa,“ oslovil Zinu Bucharinovú učiteľ kreslenia, vysoký starec, biely ako breza, „nezabúdajte na svoj talent a nezanedbávajte ho!“
  

  
   „Slečna Daurská,“ zažartoval Šturlo,“ zapamätajte si, že kresťanstvo prišlo k nám roku 988.“
  

  
   „Ešte ste sa ma dosť nenatrápili!“ hodila rukou Dodoška. „Pre vás som sa potkla a spadla. Dívali ste sa na mňa, ako by ste ma boli chceli zjesť.“
  

  
   Tieto bezočivé slová neušli ušiam číhavej inšpektorky. Bolo na nej vidno, ako rada by bola pokarhala opovážlivé dievčatko. Ale uvedomila si, že už nad nami nemá moci, teda si odľahčila aspoň tým, že prudšie trhla retiazkou na hodinkách. Potom nám povedala:
  

  
   „Vidíte, dočkali ste sa! Ale zapamätajte si všetko, čo sme vás tu naučili! Najmä dbajte, aby ste sa vždy pekne a šľachetne správali!“
  

  
   „Zbohom, pán Zinzerín!“ oslovila Kreolka pekného matematika. „Ani neviete, že som vás celých päť rokov verne a oddane zbožňovala!“
  

  
   Profesor sa začervenal ako slečinka, usmial sa hanblivo a nevedel, čo odpovedať.
  

  
   Vyslobodil ho hlas riaditeľkin:
  

  
   „Teda, deti, zbohom! Choďte sa prezliecť, aby rodičia a známi dlho nečakali.“
  

  
   Naozaj som to ja: vysoké, štíhle dievča s jemne kučeravými vlasmi, ako som sa videla v zrkadle? Biely hodváb ľahko prilieha na telo. Klobúk zo striebristej slamy s veľkými, čiernymi krídlami dobre mi pristal k pleti aj k šatám. Tmavé oči sa dívali dychtivo a túžobne v ústrety novému životu. Líca som mala červené a ústa sa mi usmievali hneď veselosťou a hneď zasa smútkom.
  

  
   Uprostred izby, kde sme navždy odložili ústavné šaty a obliekli sa do vlastných, nových šiat, stálo vysoké, štíhle dievča peknej postavy s hrubými, čiernymi vrkočmi, padajúcimi dolu chrbtom.
  

  
   „Čerkeska! Bože môj, aká si len krásna!“
  

  
   Tak vykríkla mladšia Pantarová, Drobček, celá očarená Čerkeskiným vábnym zjavom.
  

  
   „Mária z Puškinovej ‚Poltavy‘!“
  

  
   „Nie, skôr Lermontovská ‚Tamara‘!“
  

  
   „Ach, márne sa namáhate hľadať v literatúre. Takej krásavice nebolo a nikdy nebude na svete!“ ozval sa ktosi v úzadí.
  

  
   Na krásnej tvári Jeleny Gordskej – Čerkesky – zjavila sa ľahká červenosť. Zdalo sa, že krása jej je akosi na ťarchu. V čiernych, orientálnych očiach sa jej zaiskrilo.
  

  
   „Ľudka, dušička drahá!“ zavolala ma po chvíli a odvádzala ma trochu nabok, k obloku. „Tebe sa, drahá Ľudka, smiem priznať, ty sa mi nevysmeješ: Ľúbila som ťa vrúcne za všetky tie roky, ľúbila som ťa väčšmi ako ostatné priateľky a obetovala by som všetku svoju krásu, keby som sa nemusela rozlúčiť s tebou.“
  

  
   Bola som dojatá, rozčúlená. Toto dobré, tiché dievčatko mi bolo také oddané a ja pre večné hlúposti a zábavy som jej lásku ani nezbadala...
  

  
   Mlčky sme sa objímali a bozkávali ako sestry.
  

  
   „Dojemná idyla!“ smiala sa nám Sima, ktorá prišla do izby v prostých bielych šatách, v klobúku, ktorý už mala nakrivo.
  

  
   „Zbohom, Vranka,“ povedala mi proste. „Daj zbohom družke, s ktorou si prežila toľko slávnych a veselých dní. Teraz je už koniec. Pán Osud nás rozpráši napravo a naľavo, do všetkých kútov sveta. Nesmieme si vyberať, taký je už život. Ale nikdy nebudem môcť na teba zabudnúť,“ dodala úprimne, no hneď dupla nohou a zakričala mi do tváre:
  

  
   „Čo sa tak dívaš? Veď vari len nečakáš, že sa zbojníčka Sima rozplače? To nikto nikdy neuvidí!“
  

  
   Ale vlhké oči a rozpálená tvár prezradili, že ani ,,zbojníčka“ nie je bez citu.
  

  
   „Lotos, Jelôčka! Prídeš k nám na leto?“ obrátila som sa na Jeleckú, ktorá stála pred zrkadlom a namáhala sa upraviť si kovovo čierne vlasy do akéhosi exotického účesu.
  

  
   „Ďakujem ti, Vranka, ale toho roku nebudem môcť. Mamička by ma nepustila. Starne, chuderka, a bola by nešťastná, keby som ju nechala samu... Pôjdem s ňou k strýcovi na dedinu a v zime sa vrátime do Petrohradu. Tu sa potom možno zavše stretneme.“
  

  
   „Škoda, Jelôčka, škoda?“
  

  
   Bolo mi naozaj ľúto, že nemôže využiť pozvanie mojich rodičov a stráviť u nás leto. Iste by jej mystické rojčenie a chorobné myšlienky vyfučali z hlavy, keby žila v spokojnej rodine, kde sú malé deti a kde všetko dýcha normálnou spokojnosťou šťastných ľudí.
  

  
   Rodičia pozvali k nám na leto aj Dodošku Daurskú. Ale už pred dvoma dňami prišla po ňu tetka a čakala, kým ju prepustia z ústavu, lebo si ju chcela odviezť na celé prázdniny.
  

  
   „Ľudka, kde je Veľký Ján?
  

  
   Maličká Rantová, ktorá sa celkom strácala v bielych šatách a bola ešte menšia a subtílnejšia ako inokedy, zahľadela sa na mňa veľkými očami.
  

  
   „Vidíš, Ľudka, oklamal ťa. Veľmi dobre som si všimla,, že nebol vo dvorane medzi hosťami.“
  

  
   „Nie, nie!“ odporovala som horlivo. ,,Veľký Ján ma nikdy neoklame!“
  

  
   Veľký Ján bol môj dobrý priateľ, dvadsaťštyriročný, vzdelaný Angličan, ktorý precestoval už pol sveta. Bol synom majiteľa továrne v okresnom meste, kde bývala naša rodina. S Veľkým Jánom ma spájal nerozlučný priateľský zväzok, mali sme sa radi ako rodná sestra s bratom. Veselosť,
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Navždy svoji.

    Pokud se Vám ukázka líbila, na našem webu si můžete zakoupit celou knihu.

